เปิดเสรีส่งผลดีกับสินค้าแฟชั่น
ส่งออกสินค้าแฟชั่นปีนี้คาดโต 13% เหตุผู้ประกอบการใช้สิทธิประโยชน์อาเซียน และเจเทปปา เพิ่มขึ้น
9 มี.ค. 2553

ส่งออกสินค้าแฟชั่นปีนี้คาดโต 13% เหตุผู้ประกอบการใช้สิทธิประโยชน์อาเซียน และเจเทปปา เพิ่มขึ้น 
นายสุพพัต อ่องแสงคุณ ผู้อำนวยการสถาบันฝึกอบรมการค้าระหว่างประเทศ เปิดเผยภายในงานสัมมนา “การใช้สิทธิประโยชน์และผลกระทบจาก AFTA ที่มีต่ออุตสาหกรรมแฟชั่น” ว่า สินค้ากลุ่มแฟชั่น จะส่งออกเพิ่มขึ้น 9-13% จากการใช้ประโยชน์จากข้อตกลงเขตการค้าเสรีอาเซียน หรืออาฟตา ที่จะเพิ่มมากขึ้นจากประเทศสมาชิกอาเซียนเดิม 6 ประเทศได้ลดภาษีลงเหลือ 0% และผลจากความตกลงหุ้นส่วนเศรษฐกิจไทย-ญี่ปุ่น (เจเทปปา) สำหรับสินค้าผ้าผืนและเส้นด้าย โดยขณะนี้สัดส่วนตลาดใหม่ของไทยเพิ่มขึ้นจาก 48% เป็น 51.5% แล้ว 
อย่างไรก็ตาม ผู้ประกอบการยังคงมีอุปสรรคปัญหาในบางเรื่อง เช่น ในกลุ่มสิ่งทอ มีปัญหาการขาดแคลนแรงงานฝีมือ เพราะช่วงที่ผ่านมามีการปลดพนักงานออกจำนวนมาก รวมทั้งประสบปัญหาค่าเงินบาทที่แข็งค่ากว่าคู่แข่ง สำหรับกลุ่มอัญมณีและเครื่องประดับ จะสามารถใช้ประโยชน์จากอาฟตาจริงจังก็ช่วงปลายปี 2553 ถึงช่วงต้นปี 2554 เป็นต้นไป ขณะที่กลุ่มเครื่องหนัง ต้องสนับสนุนเพิ่มเติมในด้านการตลาด การพัฒนารูปแบบผลิตภัณฑ์ รวมถึงการสร้างแบรนด์ จะทำให้สินค้าไทยเป็นที่รู้จักในตลาดอาเซียนและกลุ่มตลาดเป้าหมาย
“ในกลุ่มสินค้าแฟชั่นมีผู้ประกอบการเริ่มเข้าไปใช้สิทธิประโยชน์จากอาฟตา ซึ่งต้องค่อยเป็นค่อยไป ปัญหาที่เกิดขึ้นจากการเปิดเสรีก็ต้องมีบ้าง แต่ขณะนี้ทุกฝ่ายก็อยู่ในช่วงปรับตัว โดยในอนาคตอาเซียนจะเป็นศูนย์กลางของอุตสาหกรรมแฟชั่นตั้งแต่ต้นน้ำ-ปลายน้ำ เพราะทุกประเทศมีจุดแข็งที่แตกต่างกัน การมารวมตัวกันจึงส่งผลดีต่อการผลิต และการส่งออก” นายสุพพัต กล่าว